《题清芬阁》
宋代·沈长卿

元英以隐名，名德以仕显。
人言不同调，是说一何浅。
丈夫生世间，出处各有意。
仕以行其道，隐以求其志。
一以隐为高，伊吕当不起。
一以仕为乐，夷齐不饿死。
我观二子心，舒卷如春云。
邂逅作霖雨，本是版筑君。
乃祖想子陵，桐江饱风月。
乃孙拥麾幢，遗爱浃闽粤。
相望二百年，家学留青编。
冥鸿与栖凤，进退两俱贤。
秋冬享烝尝，瞻像不泚颡。
独抱元成经，肯作世南匠。
种田刈禾黍，种圃收兰芝。
请诵裳华篇，有之以似之。

作者简介：沈长卿（？～一一六○），字文伯，号审斋居士，归安（今浙江湖州）人。高宗建炎二年（一一二八）进士（《吴兴志》卷八○）。历临安府观察推官，婺州教授。绍兴十八年（一一四八）通判常州，改严州。二十五年因讪谤勒停除名，化州编管。三十年卒（《建炎以来系年要录》卷九一、一六八、一八四）。今录诗三首。